
Тема:  Орфография. Сузыкларның язылышы. Тартыкларның  язылышы.

Максатлар:
1. Укучыларга орфография , сузык һәм тартык авазлар турында төшенчә бирү, аларның ясалыш үзенчәлекләрен аңлату.
2. Сузык һәм тартык авазларны аера белү, дөрес язу күнекмәләрен үстерү.
3. Укучыларда укуга, хезмәткә карата уңай караш тәрбияләү.

Җиһазлау: компьютер, карточкалар, тест биремнәре,  презентация
Өстәмә материал: Ч.М.Харисова “Татар теле.Теория,күнегүләр,тестлар.”Казан “Мәгариф” нәшрияты, 2006;  Н.В.Максимов, С.М.Трофимова, М.З.Хәмидуллина - Татар теленнән дидактик материаллар (5-7 нче сыйныфлар) – Казан: “Мәгариф” нәшрияты, 2000

Дәрес барышы:

I Оештыру өлеше.
 Исәнләшү.
- Исәнмесез, укучылар!
- Исәнмесез, саумысез.
- Кәефләрегез ничек?
- Кояшлы иртә кебек.
II Белемнәрне актуальләштерү.
1) –Укучылар, без сезнең белән татар теленең бик кызыклы тармагын өйрәнә башладык. Әлеге хәрефләрдән сүз төзеп, аның исемен белерсез.
г, ф, р, о, а, о, и,ф,я ,р (орфография) (слайд 2)

2) Узган темаларны  кабатлау максатыннан “Акыл гимнастикасы” уены уйнап алабыз. (слайд 3) Укучылар “әйе” яисә “юк” җавабын әйтеп баралар. (слайд 4)
- Сөйләм авазлардан тора (әйе)
- Авазларны “фонетика” тармагы өйрәнә (әйе)
- Сүзләрне дөрес әйтергә графика өйрәтә (юк)
- Язма сөйләмдә авазлар хәрефләр белән белдерелә (әйе)
- Аваз языла, хәреф әйтелә (юк)
- Авазлар ясалуда төп рольне үпкәләр уйный (юк)
- Орфография – сүзләрне дөрес язарга өйрәтә.(әйе)

3) Дәрес максатлары һәм бурычлары белән таныштыру.
- Һәрбер рәттән артык сүзне табыгыз. Ни өчен икәнен аңлатыгыз. (слайд 5)
* каен, имән, өрәңге, усак (әлеге сүз тартык аваздан башлана)
* чалбар, бүрек, күлмәк, итәк (әлеге сүз сузык аваздан башлана)
- Ике авазның әйтелешендә аерма бармы?
- Димәк, безнең дәресебезнең төп максаты - ... (укучылар үзләре әйтеп бетерәләр) – сузык һәм тартык авазлар турында мәгълүмат алу, аларның аермалы якларын күзәтү һәм сүзләрне дөрес язарга өйрәнү(орфография).

III. Яңа белем бирү.

1. Укучыларга предметлар төшерелгән 3 рәсем күрсәтелә. (слайд 6,7,8) Укучылар шул сүзләрне дәфтәрләренә яза, сузык аваз хәрефләренә – 1, тартык аваз хәрефләре астына 2 сызык сызалар. (Мәсәлән: күбәләк, аккош, өстәл; )
Һәр укучы үзенең сүзләрендәге сузык һәм тартык авазларны аерып әйтә.
1. Сорауларга җавап бирү. (слайд 9)
· Кайсы авазларны әйткәндә үпкәдән чыккан һава агымы авыз куышлыгында тоткарлыкка очрый? (тартык авазларны әйткәндә)
· Алар кайда  тоткарлыкка очрый? (иреннәрдә, ирен-тештә, тел яисә кече телдә)
· Нинди авазлар бернинди тоткарлыкка очрамыйлар? (сузык авазлар)
· Сузык авазлар нәрсәдән тора? (тавыштан)
· Тартык авазлар нәрсәдән тора? (тавыштан һәм шаудан яисә шаудан гына)
· Тавыштан һәм шаудан нинди тартыклар тора? (яңгырау тартыклар)
· Шаудан гына нинди тартыклар тора? (саңгырау тартыклар)

Укытучы: Сузык авазлар тавыштан гына торалар. Аларны әйткәндә һава агымы бернинди дә тоткарлыкка очрамый. Тартык авазлар тартык һәм шаудан яисә шаудан гына торалар, әйткәндә тоткарлыкка очрыйлар. 
IV Алган белемнәрне ныгыту. Тест эшләү. (слайд 10)
1)Уртак авазларны табу.
- Бу сүзләрдә нинди уртак авазлар әйтелә? 
  а) авыл, савыт, тавыш [w]
  б) чаңгы, миңа, зәңгәр [ң]
  г) җиде, җиңел, җим[җ]
   д) үсә, үлән, үрдәк. [ү]
2. Сорау- табышмаклар. (слайд 11)
   - Сорау- табышмакларга җавап бирү:
- Дәрес башында нәрсә ишетәбез? (д)
- Әти белән әни нәрсәдән башлана? (ә)
- Малай башында ни бар? (м)
- Таң нәрсәгә бетә? (ң)
- Елан башында нәрсә бар? (е)
- Җәй нәрсәдән башлана? (җ хәрефенә)
-Җәй нәрсә белән бетә? (й)
- Шәһәр уртасында нәрсә бар? (һ)
-Җирнең уртасында нәрсә бар? (и)
          3.Буталган хәрефләрдән сүзләр төзегез. Калын сузыкларга бер сызык , нечкә сузыкларга ике сызык сызыгыз. (слайд 12)
К,у,ы,у,ч,т,ы (укытучы)
С, д, е,р,ә (дәрес)
Ф,ә,т,ә,с,е,н (тәнәфес)
Й,ы,ф,ы,н,с (сыйныф)
 Ч, ы, у, к,у (укучы)

4. “Ун, син кайда?” уены. (слайд 13)
- без аңа утырабыз: у- -н--- (урындык)
- без аның белән уйныйбыз: у-н--- (уенчык)
- ул безгә еш килә: -ун—(кунак)
- жирафның ул озын: -у-н (муен)
- анда агачлар күп: у---н (урман)
- ул безне елата:  -у—н (суган)
- аның колаклары озын: к-я- (куян)
· Афәрин, булдырдыгыз! Укучылар, ни өчен уен “Ун, син кайда?” дип аталды?

                5.Авазларның парларын табу.
- Бирелгән хәрефләрдән сүзләр төзегез, сузык һәм тартык аваз хәрефләрен аерып күрсәтегез(слайд 14):
А, а, а, л, ч, г, м (алмагач)
Е.с,е л, ү, м, л (үсемлек)
Ы, а, ы, с, б (сабый)

6. Укучыларга З.Ярмәки шигыреннән өзек язылган карточкалар күрсәтелә. (слайд 15)
Бер карасаң – ап-ак кына көмеш төсле
Бер карасаң – алтын, энҗе җиргә тама..
Шундый матур, ямьле иртә минутларны
Йоклап әрәм итү, бала, бик зур зая;
Иртә моңы, иртә яме – җан азыгы,
Җитәр инде, тор йокыңнан, уян, бала.

-Әлеге шигырь нәрсә турында? (тырышлык турында)
- Бу шигырь безне нәрсәгә өнди? (ялкау булмаска, вакытны заяга уздырмаска, тырышып укырга һәм эшләргә)
- Шигырьдә бирелгән сүзләрне 2 төркемгә аерып языгыз: 1) сузык аваздан башланган сүзләр; 2) тартык аваздан башланган сүзләр.
1. Тизәйткеч язылган карточка күрсәтелә. (слайд 16)
Мич башында биш мәче
Биш мәченең биш башы.
Биш мәченең биш башына
Ишелмәсен мич башы.

- Әлеге тизәйткечтән бер артык сүзне табыгыз. (ишелмәсен, чөнки әлеге сүз сузык аваздан башланган)
- Тизәйткечне әйттерү, укучыларның сөйләм телен үстерү.
2. Укучылар 1 вариантка барлык сүзләре дә сузык аваздан башланган, 2 нче вариантка барлык сүзләре дә тартык аваздан башланган җөмләләр уйлый.

V. Рефлексия.
Тест “Артык хәрефне тап” (слайд 17)
1. ә, ү, җ, ө, и
2. б, д, г, к, м
3.   м, н, ң, һ
4. в, л, һ, ә, ч
5. ч, ш, л, к, т
Җавапларның дөреслеген укучылар үзләре бәялиләр.

VI. Дәресне йомгаклау. Өй эшен аңлату. (слайд 18)

1. Сорауларга җавап бирү
- Укучылар, бүгенге дәрестә нинди яңалыклар белдегез?
- Сузык һәм тартык авазлар нәрсә белән аерыла?

2. Өй эшен аңлату, билгеләр кую.
1. Сузыклар һәм тартыклар таблицасын ятларга.
2. Әдәби әсәрләрдән  сузык аваздан яки тартык аваздан башланган җөмләләр табып язарга.

